CELEX: 52014XG1211(01)
Language: lt
Date: 2014-12-11
Title: Tarybos išvados – „Praktikuojančių teisininkų mokymas: viena iš svarbiausių priemonių siekiant konsoliduoti ES acquis “

11.12.2014   
            
            
               LT
            
            
               Europos Sąjungos oficialusis leidinys
            
            
               C 443/7
            
         Tarybos išvados
   „Praktikuojančių teisininkų mokymas: viena iš svarbiausių priemonių siekiant konsoliduoti ES acquis“
   (2014/C 443/04)
   EUROPOS SĄJUNGOS TARYBA,
   PRIMINDAMA:
   2006 m. birželio 29 d. Komisijos komunikatą Europos Parlamentui ir Tarybai dėl teisininkų mokymo Europos Sąjungoje (COM(2006) 356 galutinis);
   Tarybos rezoliuciją dėl teisėjų, prokurorų ir teisminių institucijų darbuotojų mokymo Europos Sąjungoje (2008/C 299/01);
   Sutarties dėl Europos Sąjungos veikimo 81 straipsnio 2 dalies h punktą ir 82 straipsnio 1 dalies c punktą dėl Sąjungos paramos teisėjų ir teisminių institucijų darbuotojų mokymui civilinių ir baudžiamųjų bylų srityje;
   2010 m. Europos Tarybos Europos teisėjų patariamosios tarybos Magna Carta, kurioje pabrėžta, kad pirminis mokymas ir stažuotės yra teisėjams suteikta teisė ir jų pareiga ir kad mokymas yra svarbus elementas, siekiant išsaugoti teisėjų nepriklausomumą ir teismų sistemos kokybę bei veiksmingumą (CCJE(2010) 3 Final);
   Komisijos komunikatą „Naujas Europos teisininkų mokymo aspektas – pasitikėjimo teisingumu Europos Sąjungoje didinimas“ (COM(2011) 551 galutinis);
   2011 m. spalio 27 d. Tarybos išvadas dėl Europos teisininkų mokymo (2011/C 361/03);
   2012 m. kovo 14 d. Europos Parlamento rezoliuciją dėl teisėjų mokymo (2012/2575(RSP));
   Europos Komisijos komunikatą „ES teisingumo darbotvarkė 2020 m. Pasitikėjimo didinimas ir judumo bei augimo skatinimas Sąjungoje“ (COM(2014) 144 final);
   2014 m. birželio 27 d. Europos Vadovų Tarybos laisvės, saugumo ir teisingumo erdvės strategines gaires, kuriose teigiama, kad „reikia toliau imtis veiksmų siekiant […] rengti daugiau mokymo kursų specialistams“ (EUCO 79/14),
   PABRĖŽIA, kad:
   teisėjai ir prokurorai, taip pat kiti praktikuojantys teisininkai atlieka esminį vaidmenį užtikrinant, kad būtų laikomasi Europos Sąjungos teisės;
   įsigaliojus Lisabonos sutarčiai teisingumas, įskaitant teisminį bendradarbiavimą, tapo brandžia ES politikos kryptimi; dabar Europos teisingumo erdvė turi būti konsoliduota; mokymas yra viena iš pagrindinių priemonių, skirtų užtikrinti, kad ES teisės aktais suteiktos teisės taptų tikrove, kad teisingumo sistemų veiksmingumas valstybėse narėse didėtų ir kad praktikuojantys teisininkai pasitikėtų vieni kitų teisingumo sistemomis. Tai savo ruožtu turėtų padėti užtikrinti sklandžius tarpvalstybinius procesus ir teismo sprendimų pripažinimą,
   PALANKIAI VERTINA:
   
            
               1.
            
            
               tai, kad 2011–2013 m. daugiau nei 210 000 praktikuojančių teisininkų – teisėjų, prokurorų, teismo darbuotojų, advokatų, notarų arba antstolių – dalyvavo mokymuose ES teisės srityje, kaip nurodyta Komisijos metinėse Europos teisininkų mokymo ataskaitose;
            
         
            
               2.
            
            
               gerosios mokymo praktikos pavyzdžių sklaidą teisėjams, prokurorams, advokatams bei teismo darbuotojams ir rekomendacijas šių profesijų atstovų mokymui pagerinti, suformuluotas įgyvendinant 2012 m. Europos Parlamento pasiūlytą bandomąjį projektą dėl Europos teisėjų mokymo, kurį Europos Komisija įgyvendino 2013–2014 m.;
            
         
            
               3.
            
            
               Teisingumo programos (1) 2014–2020 m. laikotarpiui priėmimą; pagal šią programą remiamas ir skatinamas teisėjų mokymas, siekiant ugdyti bendrą teisinę ir teismų kultūrą, ir šiam tikslui skiriama 35 %, t. y. 132 mln. EUR, viso jos biudžeto;
            
         
            
               4.
            
            
               gausesnį teisėjų ir prokurorų dalyvavimą mainų programose ir kitoje tarpvalstybinėje mokymo veikloje, kurias pastaraisiais metai rengė, vykdė ir koordinavo Europos teisėjų mokymo tinklas (toliau – ETMT),
            
         PRIPAŽĮSTA, kad:
   
            
               1.
            
            
               nors padėtis gerėja, reikia dar daugiau nuveikti, kad būtų pasiektas plataus užmojo tikslas, t. y. kad 2011–2020 m. pusė (apie 700 000) visų praktikuojančių teisininkų dalyvautų mokymuose ES teisės srityje;
            
         
            
               2.
            
            
               praktikuojančių teisininkų mokymo poreikiai dar nėra visiškai patenkinti, o padėtis, atsižvelgiant į teisės profesijas ir valstybes nares, skiriasi;
            
         
            
               3.
            
            
               reikia plačiai skleisti teisės profesijų atstovams skirtus gerosios praktikos pavyzdžius, kurie turi būti atnaujinami, pakartotinai naudojami ir jais turi būti dalijamasi;
            
         
            
               4.
            
            
               praktikuojantiems teisininkams vis dar kyla kliūčių dalyvauti mokymo veikloje, pvz., dėl laiko ar lėšų stokos, mokymo kursų, į kuriuos įtraukta ES teisė, trūkumo arba nepakankamų teisinės kalbos įgūdžių, kurie yra būtini norint dalyvauti tarpvalstybinėje mokymo veikloje;
            
         
            
               5.
            
            
               ES lygiu ETMT per savo narius gali geriausiai koordinuoti nacionalinę mokymo veiklą ir plėtoti tarpvalstybinę mokymo pasiūlą, skirtą teisėjams ir prokurorams; pastaraisiais metais šis tinklas iš Europos Sąjungos gavo didesnę bendrai finansuojamą paramą,
            
         RAGINA NACIONALINIUS TEISĖJŲ MOKYMO PASLAUGŲ TEIKĖJUS IR TEISĖS PROFESIJŲ ATSTOVŲ MOKYMO PASLAUGŲ TEIKĖJUS:
   
            
               1.
            
            
               su ES teise ir ypač Europos Sąjungos pagrindinių teisių chartija susijusį mokymą sistemingai įtraukti į nacionalinę pradinio ir tęstinio mokymo veiklą, kad, prireikus, būtų tinkamai vykdomos teisminės arba profesinės funkcijos;
            
         
            
               2.
            
            
               atitinkamais atvejais remtis geriausios praktikos pavyzdžiais ir rekomendacijomis, suformuluotais įgyvendinant bandomąjį projektą dėl Europos teisėjų mokymo;
            
         
            
               3.
            
            
               sudaryti sąlygas, kad kitoje valstybėje narėje arba Europos mokymo paslaugų teikėjo vykdoma tarpvalstybinė mokymo ES teisės srityje veikla būtų pripažinta atitinkanti nacionalinius mokymo įsipareigojimus, jei tokie nustatyti;
            
         
            
               4.
            
            
               jei būtina, pagerinti patikimų su mokymu susijusių duomenų rinkimą ir dalytis šiais duomenimis su Komisija, kad ši galėtų dar labiau padidinti metinių Europos teisininkų mokymo ataskaitų tikslumą;
            
         
            
               5.
            
            
               remti laisvųjų profesijų teisininkų nacionalinių organizacijų rengiamų mokymų koordinavimą per atitinkamus jų ES lygio subjektus,
            
         RAGINA VALSTYBES NARES:
   
            
               1.
            
            
               įgyvendinti 2014 m. birželio mėn. Europos Vadovų Tarybos išvadose nurodytą prioritetą dėl praktikuojančių teisininkų mokymo konkrečiomis priemonėmis:
               
                           —
                        
                        
                           skiriant reikiamus biudžeto išteklius, kad būtų plėtojama tinkama mokymo pasiūla, ir
                        
                     
                           —
                        
                        
                           sudarant sąlygas praktikuojantiems teisininkams dalyvauti pasiūlytoje mokymo veikloje;
                        
                     
         
            
               2.
            
            
               apsvarstyti galimybę padidinti arba bent išlaikyti savo finansinę paramą ETMT, atsižvelgiant į ETMT teisinę sistemą ir valstybių narių skiriamą tiesioginį bendrą finansavimą tam tikriems ETMT mokymams, kurie tenkina atitinkamus mokymo poreikius, siekiant, kad ji atitiktų ES įnašą, ir sudaryti sąlygas tinklui toliau vystyti savo veiklą, pvz., mainus ir tarpvalstybinį mokymą;
            
         
            
               3.
            
            
               remti patikimų šios srities duomenų rinkimą,
            
         PRAŠO EUROPOS KOMISIJOS:
   
            
               1.
            
            
               jai svarstant galimybę parengti rekomendaciją dėl visas teisines profesijas apimančio mokymo standartų, pasinaudoti valstybių narių ir suinteresuotųjų subjektų sukaupta praktine patirtimi ir remtis ETMT puikiai atliktu darbu bei bandomojo projekto dėl Europos teisėjų mokymo rezultatais;
            
         
            
               2.
            
            
               toliau teikti ataskaitas dėl praktikuojančių teisininkų dalyvavimo mokymuose ES teisės srityje ir kitų valstybių narių teisės srityje;
            
         
            
               3.
            
            
               rengti reguliarius ES lygio posėdžius su suinteresuotaisiais subjektais, susijusiais su praktikuojančių teisininkų mokymu, siekiant įvertinti pažangą ir, jei reikia, padėti labiau patobulinti Europos teisininkų mokymą;
            
         
            
               4.
            
            
               surengti specialų ES lygio posėdį su suinteresuotaisiais subjektais, kad būtų nustatyta dabar vykdoma mokymo veikla bei galimi trūkumai ir pasiūlyti patobulinimai, daugiausia dėmesio skiriant visų pirma praktikuojančių teisininkų ir valstybės pareigūnų, taikančių Europos Sąjungos pagrindinių teisių chartiją, mokymui;
            
         
            
               5.
            
            
               skatinti viešojo arba, atitinkamais atvejais, privačiojo sektorių mokymo paslaugų teikėjus rengti daugiau mokymų ES teisės ir užsienio teisinės kalbos įgūdžių srityse, skirtų teisės profesijų atstovams, turint omenyje, kad tokie mokymai turi būti aukštos kokybės ir ekonomiškai efektyvūs;
            
         
            
               6.
            
            
               spręsti konkretų teismo darbuotojų mokymo klausimą, be kita ko, siekiant pagerinti teismo darbuotojų, kurių pareigos susijusios su ES teisės aspektais, mokymą ES teisės srityje ir prireikus lengvinti tarpvalstybinį teismo darbuotojų mokymo paslaugų teikėjų bendradarbiavimą;
            
         
            
               7.
            
            
               laikantis su ES biudžetu susijusių reikalavimų ir procedūrų, palaipsniui didinti finansinę paramą Europos teisėjų mokymo tinklui, kuris yra pagrindinė priemonė, skirta gerinti teisėjų ir prokurorų mokymą Europos Sąjungoje;
            
         
            
               8.
            
            
               padidinti finansinę paramą tarpvalstybiniams mokymo projektams, kaip numatyta 2014–2020 m. Teisingumo finansinėje programoje, kartu mažinant administracinę naštą paramos gavėjams;
            
         
            
               9.
            
            
               toliau tobulinti mokymui skirtą Europos e. teisingumo portalo skiltį, įskaitant e. mokymąsi, kaip veiksmingą tolesnės Europos teisininkų mokymo plėtotės priemonę.
            
         
      (1)  2013 m. gruodžio 17 d. Europos Parlamento ir Tarybos reglamentas (ES) Nr. 1382/2013, kuriuo nustatoma Teisingumo programa 2014–2020 m. laikotarpiu (OL L 354, 2013 12 28, p. 73).